Teine eelnõuga tehtav muudatus võimaldaks määrata hooldaja täiskasvanud inimesele, kes lisaks eestkostele vajab hooldust. See muudatus avardaks kohalike omavalitsuste hooldamise korraldamise võimalusi. Hooldaja määramine eestkostetavale omavalitsuse poolt võimaldab hooldajale maksta hooldamise eest toetust koos  sotsiaalmaksu tasumisega. Sotsiaalmaksu tasumine inimeste eest, kes ei saa hooldamise tõttu töötada, on oluline omavalitsusepoolne tugi hooldajatele. Endiselt jääb omavalitsuste hinnata, milline inimene sobib hooldajaks, millises suuruses maksta hooldajatoetust ja kas eelistada hooldusteenuseid või hooldaja määramist. Nendest omavalitsuste otsustest sõltuvad ka kulutused hooldusele ning hooldajate ja hooldatavate rahulolu.